Növekedés a kegyelemben VI.
Növekedjünk együtt a gyülekezetben!
Isten különleges gondviselése az, amikor számunkra ’véletlenszerűen’ több alkalmon is elénk hoz egy témát. Ennek vagyunk most is tanúi. Pár nappal van a hátunk mögött a vasárnapi istentisztelet, ahol az 1Kor 12 alapján arról volt szó, hogy mi Isten terve a gyülekezettel kapcsolatban. Azt láttuk, hogy az hogy felépítsük és megmutassuk Krisztus testének egységét. Amikor Krisztusba beoltattunk, Isten a többi keresztyénnel is eggyé tett. Azért a célért élünk, hogy ezt az egységet a lehető legjobban építsük. Az építés eszközei pedig a Lélektől kapott lelki (kegyelmi) ajándékok.
Egy érdekes egybeesés során pont ennél a témánál vagyunk a könyvünkben is. Az elmúlt három alkalommal megvizsgáltuk a lelki növekedés egyéni feltételeit: az istenfélelmet, az Isten utáni vágyat és Isten szeretetét, mint hajtóerőt. Most pedig a lelki növekedés közösségi feltételeire térünk rá. Ha röviden meg akarnánk fogalmazni a mai alkalom témáját, az így hangzana: a lelki növekedéshez elengedhetetlen a hívők közössége, a gyülekezet. 
1. Miért elengedhetetlen a gyülekezet a lelki növekedésben?
Miért? Hadd adjak három súlyos igei érvet erre.
Krisztus egy népet váltott meg. Az egyház és annak helyi megjelenése a hitvalló gyülekezet nem emberi kitaláció, hanem az evangélium része. Amikor Pál Titusznak összefoglalja az evangéliumot, a következőt mondja: 
„13várva áldott reménységünket és a mi nagy Istenünk és üdvözítő Jézus Krisztusunk dicsőségének megjelenését, 14aki önmagát adta értünk, hogy megváltson minket minden gonoszságtól, és hogy önmaga számára megtisztítsa saját népét, hogy jó cselekedetekre igyekezzen.” (Tit 2,13-14)

Ezek az igeversek a megváltásról úgy beszélnek, mint ami egy népért, sőt „Krisztus saját népéért” történt. Természetesen ezzel nem tagadjuk, hogy az megváltásnak egyéni oldala is lenne, sőt! Krisztus népéhez csak az tartozhat, aki egyénileg is megtapasztalta Krisztus váltságmunkáját. A hit mindig egyéni dolog is: nem hihet helyettem az édesapám, a társam vagy a gyerekem. Aki hisz, az üdvözül. Ám ezzel együtt azt is mondjuk, hogy a személyes hívő keresztyének sosem maradnak különálló egyének, hanem mindig népbe tömörülnek.
Ez az igazság olyan régi, mint maga az evangélium. Isten sosem csak egyénekben gondolkodott, hanem mindig közösségben. Ezt látjuk már az első szövetségekben is: a bűnbeesés után tett ígéret az asszony magváról, az istenfélő utódokról beszél. A Noéval kötött szövetség hasonlóan kiterjedt családjának közösségére is. Az ábrahámi szövetségben már nyíltabban jelen van a nép ígérete („nagy nemzetté teszlek” – 1Móz 12,2). Majd igazán világossá a mózesi szövetségben válik, amikor Isten a szövetségkötéskor azt ígéri: „5Most azért ha figyelmesen hallgattok a szavamra, és megtartjátok szövetségemet, ti lesztek az én népem valamennyi nép közül, bár enyém az egész föld. 6És papok birodalma és szent nép lesztek.” (2Móz 19,5-6a) Ezeket a szavakat visszhangozza Péter apostol is, amikor az Újszövetségben azt írja:

„9Ti pedig választott nemzetség, királyi papság, szent nemzet, Isten tulajdon népe vagytok, hogy hirdessétek a hatalmas tetteit annak, aki a sötétségből az ő csodálatos világosságára hívott el titeket, 10akik egykor nem nép voltatok, most pedig Isten népe vagytok, akik számára nem volt irgalom, most pedig irgalmat nyertetek.”
Mindebből a rövid igei áttekintésből azt kell látnunk, hogy Isten terve mindig is az volt, hogy népét közösségben, együtt élve és együtt munkálkodva lássa. Minden alkalommal, amikor keresztyénekként összegyűlünk, azt az igazságot erősítjük meg, hogy Krisztusnak van egy népe! Ezt a népet nem vérségi kötelék köti össze, tehát a gyülekezet nem a családra összpontosul. Nem is közös érdeklődés, tehát a gyülekezet nem egy baráti társaság. Minket ezektől valami fontosabb köt össze: az, hogy Isten szeplőtelen Báránya vérét ontotta mindannyiunkért, és ezért összetartozunk! A gyülekezeti közösségünk, csupán már az összejöveteleink is az evangéliumot hirdetik a világ felé: valaki életét adta értünk, így összetartozunk. Ha pedig így van, akkor kell bizonygatnunk, hogy a lelki jóléthez és növekedéshez szükségünk van egymásra?
Krisztus táplálni akarja népét. Azonban Krisztus nemcsak megváltotta a népét, hanem erősíteni is akarja. Ezt a Szentírás különböző szavakkal adja tudtunkra. Ézsaiás azt mondja, hogy Isten legelteti a nyáját (Ézs 40,11). Pál azt, hogy Krisztus ápolja (Ef 5,29) és megtisztítja (Ef 5,26-27) az egyházat. A lényeg mindezekben az, hogy Krisztusnak gondja van a megváltott népére. Az evangélium nem csak arról szól, hogy Krisztus megment minket az örök haláltól, hanem arról is, hogy türelmesen szeretetével terelget minket, növel minket, szépít minket, amíg csak belülről hasonlókká nem válunk Hozzá. A megszentelődés ugyanúgy Krisztus szeretetéből történik, mint a megigazítás.
Miért mondom ezeket? Azért, mert a megszentelődésnek egyik fő terepe a gyülekezet. Hallgassátok csak Pál szavait!
„11És ő adott némelyeket apostolokul, némelyeket prófétákul, némelyeket evangélistákul, némelyeket pedig pásztorokul és tanítókul, 12hogy felkészítse a szenteket a szolgálat munkájára, a Krisztus testének építésére, 13míg mindnyájan eljutunk a hitnek és az Isten Fia megismerésének az egységére, az érett férfiúságra, a Krisztus teljessége szerinti nagykorúságra, 14hogy többé ne legyünk kiskorúak, akiket ide-oda dobál és hajt bármiféle tanítás szele az emberek megtévesztése és a tévelygés ravaszsága és csalárdsága által. 15Ellenkezőleg: az igazságot követve szeretetben, mindenestül növekedjünk abban, aki a fej, a Krisztusban. 16Belőle van összerakva és egybeszerkesztve az egész test, egymást támogató minden ízével, és minden egyes tag a maga mértéke szerinti munkássággal gondoskodik a test növekedéséről, hogy felépüljön szeretetben.”

Az első dolog, ami világos ebből a szakaszból, hogy a gyülekezet színtere a lelki növekedésnek. Krisztus a gyülekezeti elöljárókat adta arra, hogy felkészítse a szenteket a szolgálat munkájára (12. v.), a hit és ismeret egységére (13. v.), az érett férfiúságra és nagykorúságra (13. v.), a kiskorúságtól való eltávozásra (14. v.). Mindezek a jelzők a lelki növekedés szinonimái, és mint láttuk, mindennek terepe a gyülekezet. Gyülekezet nélkül nem fogunk felkészülni a szolgálatra, nem lesz egységünk a hitben és ismeretben, nem leszünk érettek, hanem kiskorúak maradunk. 

Másodszor világos, hogy a növekedés nem mehet végbe máshogy, mint „az igazságot követve szeretetben”. Ahogy arra könyvünk is kitér az itt használt kifejezést szó szerint így fordíthatnánk: „igazságolni/igazságoskodni szeretetben”. A növekedés úgy történik, hogy bemutatjuk és kifejezzük Isten igazságát szeretet által. (Ezt erősíti meg a 16. vers is, ami arról beszél, hogy az épülés csak „szeretetben” történhet.) Más helyen az Ige a Lélek gyümölcseiről beszél, amelyet összefoglalóan jól jellemez a szeretet. E gyümölcsök megnyilvánulnak az igaz beszédben, a kedves, nem bántó szavakban, az önzetlenségben, a segítségnyújtásban, a figyelmességben. Egyedül szeretet által leszünk képesek egymás javára lenni, egymás növekedését elősegíteni, és mi magunk is csak szeretet által növekedhetünk.
De hogyan tudjuk ezt megtenni? Hogyan szerethetjük egymást, hogyan szolgálhatjuk egymás javát? Erre adta nekünk a Szentlélek a kegyelmi ajándékokat. Az Ef 4,11-ben felsorol négy ajándékot, ami a növekedést szolgálja. Az 1Kor 12-ben Pál világosan írja: „7A Lélek megnyilvánulását mindenki azért kapja, hogy használjon vele.” Az Istentől kapott ajándékaink fontos eszközök abban, hogy egymást szeretni és a szeretet által a másik javát keresni tudjuk. 
A lelki ajándékoknak csak addig van haszna, amíg ezt a célt szem előtt tartjuk. A könyv szerzője megjegyzi:

„Az ajándékok szolgálat céljából adattak, nem önmegvalósításra.” (72. old.)

Az ajándékok csupán eszközök, amellyel egymáson segíthetünk, de ha nem segítünk, semmit nem érnek! Képzeld el, hogy történt egy autóbaleset! Odacsődül sok ember. Tegyük fel, hogy van közöttük valaki, aki elvégezte az orvosi egyetemet, és mindent tud az életmentésről és elsősegélynyújtásról. Ám ismerete csupán akkor ér valamit, ha azokat használja is. Hiába büszke magára és tudására, ha ebből a balesetet szenvedő semmi jót nem tapasztal. Ugyanígy van a lelki ajándékokkal is: ha jól tudsz kapcsolatot teremteni emberekkel, ha sok igét ismersz a Bibliából, ha együttérző vagy, ha képes vagy érthetően magyarázni – mit ér ez, ha nem használod? Könyvünk egy más helyen azt írja: „…szolgálatunk minőségét nem az határozza meg, hogy milyen ajándékaink vannak, hanem hogy milyen emberek vagyunk…” (74. old.) Mennyire igaz!
Ebben a keretben kell értékelnünk a lelki ajándékokat. A lelki ajándékok csodálatos dolgok, ám csak akkor, ha a jellemed, szereteted odaadóan mások javára kész azt fordítani. Ha felfuvalkodott és önző életet élsz, mint a korinthusiak, akkor szólhatsz emberek vagy angyalok nyelvén, hited által hegyeket mozdíthatsz meg, testedet tűzre adhatod – de mégis semmi vagy.
Krisztus növelni akarja népét. Harmadszor pedig Krisztus nem csupán erősíti népét, hanem növelni is akarja. Ő nem nyugszik addig, amíg minden egyes lélek, akit megváltott, el nem nyeri az üdvösséget. Talán nem meglepő, de a lelkek megnyerésében is fontos szerepe van a gyülekezetnek.
„34Új parancsolatot adok nektek, hogy egymást szeressétek: amint én szerettelek titeket, ti is úgy szeressétek egymást. 35Arról ismeri meg mindenki, hogy az én tanítványaim vagytok, ha szeretitek egymást.” (Jn 13,34-35)

„22Én azt a dicsőséget, amelyet nekem adtál, nekik adtam, hogy egyek legyenek, amint mi egyek vagyunk: 23Én őbennük, és te énbennem, hogy tökéletesen eggyé legyenek, és hogy megismerje a világ, hogy te küldtél engem, és úgy szeretted őket, amint engem szerettél.” (Jn 17,22-23)

A gyülekezeti szeretetkapcsolatnak bizonyságtevő ereje van. Krisztus nem kevesebbet mond, mint hogy a szeretet általi testvéri egységen keresztül a világ megismeri, hogy Krisztus az Atyától jött és az Atya szereti a népét! Hány bizonyságtételben hangzik el az, hogy valaki felfigyelt a keresztyének közti szeretetre, és ezt használta Isten a Krisztushoz való megtérésre? Ezek a bizonyságtételek ezen igék igazságát támasztják alá. Ne gondoljuk, kedves budapesti gyülekezet, hogy a szolgálatunknak, ajándékaink használatának, a Lélek gyümölcsének csupán egymásra van hatása – nem, Isten terve ettől sokkal több. Ő a világot akarja megszólítani az ajándékaink használatán keresztül. Ő Krisztushoz hívja a választottait a gyülekezeti életen keresztül. A lelkek megnyerésében nem lehet növekedni hitvalló gyülekezeti közösség nélkül.
Hadd foglaljuk össze azt, amit eddig tanultunk! A gyülekezet közösségét Isten azért tervezte, hogy ezáltal bemutassa az evangéliumot. Amikor összegyűlünk, arról teszünk bizonyságot, hogy Isten minket különbözőket kapcsolt össze Jézus vére által. Amikor egymást szeretve szolgáljuk, Krisztus szeretetéről beszélünk, aki nemcsak megváltott, hanem erősít és növel is minket. Amikor egységben vagyunk, arról az Istenről teszünk bizonyságot, aki szereti a népét és arról a Krisztusról, aki eljött, hogy megváltsa őket. Gyülekezet nélkül csak jóval korlátoltabban tudjuk bemutatni az evangéliumot, így gyülekezet nélkül nem fogunk tudni igazán növekedni abban. 
2. Ajándékaink jellege

A végére hagytam az ajándékok részletezését. Láttuk azt, hogy nem az ajándékok, hanem a jellem a döntő. De ha valaki kész szeretve szolgálni, és keresi, hogy Isten milyen ajándékokat adott neki, akkor mit mondhatunk? A legtömörebb összefoglalóját a lelki ajándékoknak az 1Pt 4,10-11-ben találjuk.
„10Mindenki amilyen kegyelmi ajándékot kapott, úgy szolgáljatok azzal egymásnak, mint Isten sokféle kegyelmének jó sáfárai. 11Ha valaki szól, Isten igéjét mondja, ha valaki szolgál, azzal az erővel végezze, amelyet Isten ad, hogy mindenben Isten dicsőíttessék a Jézus Krisztus által, akinek dicsőség és hatalom örökkön-örökké. Ámen.”

Ez a rész az ajándékok két fő típusáról beszél: vannak „szóbeli”, a Szentírás hirdetéséhez kapcsolódó és „tettbeli” szolgálatok. A kettő közül az igei a fontosabb, hiszen Krisztus az Ige által táplálja népét, és az Ige horgonya az, amely a többi ajándék használata számára is képes utat mutatni.

A Biblia öt helye foglalkozik ezzel részletesebben a lelki ajándékokkal (Róm 12,6-8; 1Kor 11,4-11; 1Kor 12,28-30; Ef 4,11-12; 1Pt 4,10-11 vö. még 1Kor 7,7; 1Tim 4,14; 2Tim 1,6). Első olvasásra soknak tűnik a felsorolás, de valójában könnyen áttekinthető csoportosítást kapunk. Összesen nyolcat, ha kivesszük a különleges lelki ajándékokat (apostolok, nyelveken szólás, csodatétel stb.), amelyek a kánon lezárultáig voltak érvényben.

Igéhez kapcsolódó ajándékok. Az igei eszközök az elsődlegesek.

Evangélista. Az evangelizálás azt a különleges képességet jelenti, hogy valaki érthetően és világosan képes az emberek elé tárni Krisztus evangéliumát: Isten haragjától a Krisztusban való szabadításig. Ez nemcsak a „hivatalos” tanítók ajándéka, sőt!

Tanítás. Ide sorolhatjuk a tanítás, pásztorolás, intés és buzdítás ajándékait, amelyet a Szentírás általában együtt kezel. Mindegyikük célja közös: segítse a hívőket Isten törvényének mélyebb megértésében és alkalmazásában. Ez a lelkészek szükséges ajándéka, de nemcsak beiktatott szolgálók rendelkezhetnek vele.

Különbségtétel. Az Ige ezt úgy nevezi: a lelkek megítélése (1Kor 12,10). Az a Lélek által adott képesség, amely nem engedi magát könnyen befolyásolni irányzatok által. Képes könnyen meglátni egy-egy álláspont gyengéjét, és melléállítani a biblikus igazságot.

Tettben megnyilvánuló ajándékok. Ám ezek sem lebecsülendők. Ahogy Pál írja, egy tag és egyetlen ajándék sem felesleges Krisztus testében (1Kor 12,12-26).
Hit. Természetesen minden keresztyénnek rendelkeznie kell Krisztusban való élő hittel. Amikor azonban a hit lelki ajándékáról beszélünk, arra a különleges képességre gondolunk, amely egy erős, „átlagfeletti” bizalom Isten ígéreteiben. Az a mély hit, amely látja, mit szükséges tenni Isten országáért és végig Istenben bízik, hogy azt be is végzi. A modern történelemből hozhatjuk Müller György példáját, aki úgy tartott fenn árvaházakat, hogy nem kért támogatást – mert hitte, hogy Isten erre hívta el, és fenn is fogja tartani.

Adakozás. Mint látni fogjuk, az adakozás minden keresztyén kiváltsága. Azonban e területen is vannak, akikben a Lélek olyan munkát végez, hogy könnyen meglátják más szükségét, és magukat megsanyargatva is képesek rajtuk segíteni. Ám ez – természetesen – nem ment fel minket, többieket az adakozás alól.

Gyámolítás. A könyörület, gyámolítás, segítés munkája elég sokrétű. Nemcsak az együttérzés és vigasztalás lelki adottságára vonatkozik, hanem azokra a hétköznapi, sokak által észre se vett, vagy éppen lenézett szolgálatokra, amelyek szükségesek egy gyülekezet vagy a rászorulók életében. Ha valaki meglátja a szükséget, bevásárol egy idős házaspárnak, takarít, elvégzi a gyülekezet körül fizikai dolgokat  kérlelés nélkül és örömmel – ez a Szentlélek ajándékára mutat.
Adminisztráció. A vezetésként fordított (1Kor 12,28) ajándék valójában az egyház adminisztratív jellegű igazgatásának képességére vonatkozik. Az ilyen ajándékkal megáldott ember felvállalja fel a tervezés, szervezés és vezetés munkáját – és a kívülállók azt tapasztalják, hogy a dolgok és teendők megoldódnak és rendben mennek.

Egyedülállóság. Végül nem akarom kihagyni az egyedüllét ajándékát sem. Isten adhat stabil nyugalmat az egyedülállók szívébe, amely által kevesebbet harcolnak a társ iránti vágyukkal, és idejüket és energiájukat Isten országának gyümölcsöző építésére fordíthatják.

A lelki ajándékok a Lélek ajándékai, de nem azt jelenti, hogy egyből és véglegesen megkapjuk őket. Az ajándékainkat lehet fejleszteni, sőt lehet imádkozni újakért (1Kor 12,31). Mindennek tudatában, kedves budapesti gyülekezet, imádkozzunk, gondolkozzunk és használjuk az ajándékainkat – magunk és a gyülekezet növekedésére!

